Hjördís Erna Þorgeirsdóttir skrifar 28. nóvember 2019 10:30 Emilie Zmaher flutti til Íslands fyrir þremur árum og rekur nú kaffihúsið Emilie and the Cool Kids í miðbæ Reykjavíkur . Hún er hrifin af landi og þjóð en segir þó fátt jafnast á við frönsk jól þar sem allt snýst um að borða , drekka og njóta . Við erum þriggja manna fjölskylda , Stéphane , Polly og ég , og við komum til Íslands fyrir þremur árum . Við opnuðum fyrsta kaffihúsið í janúar árið 2007 í Nice og eigum núna þrettán kaffihús með franska viðskiptafélaganum mínum og sex einkaleyfi , " segir Emilie . Á kaffihúsinu er heimilislegur og vingjarnlegur andi . „ Við vildum bjóða upp á notalegan og huggulegan stað fyrir fólk til þess að slaka á í amstri hversdagsins . Þess vegna teljum við mikilvægt að vera með sófa , hlýjar skreytingar og opið eldhús þar sem þú getur talað við viðskiptavinina og þeir séð hvernig allt er heimagert og ferskt . Það var mikilvægt fyrir tíu árum og er hiklaust enn mikilvægara í dag . Það er gott að fá almennilegt kaffi en mikilvægast er fólkið sem útbýr það , brosir til þín og man smáatriðin , eins og að þú viljir einfaldan eða með haframjólk og svo framvegis . Og ef þig langar að tala meira , þá er það í lagi , við þörfnumst meiri mannlegra samskipta . “ Emilie og Stéphane höfðu komið nokkrum sinnum til landsins áður en þau ákváðu að slá til og flytjast búferlum . „ Við komum upphaflega til Íslands vegna þess að við þráðum breytingar og áskoranir . Við eigum íslenska vini sem hafa hjálpað okkur mikið . Við komum hingað 3 - 4 sinnum í frí og okkur leið afskaplega vel hérna vegna þess að það er hljótt , lítil streita og Reykjavík er lítil borg . Við þurftum að endurræsa okkur og einblína á það sem skiptir máli eins og fjölskyldan , tími án áhyggja og náttúran . “ Emilie kann að meta jólin á Íslandi en segir þó fátt jafn töfrandi og jólin í heimalandinu . „ Ég ætla ekki að ljúga , ég elska jólin í Frakklandi . Við höfum verið hér um jólin . Nú í ár ætlum við að fara til foreldra minna , sem búa nálægt París . Við erum mjög spennt að fara . En ég elska andrúmsloftið fyrir jólin í Reykjavík , skautasvellið , leitina að jólasveinum á reykvískum byggingum , heitt kakó og gómsætar vöfflur á Kaffi Mokka . “ Frakkar eru , eins og alkunna er , miklir sælkerar og því kemur varla á óvart að maturinn sé í aðalhlutverki . „ Jólin í Frakklandi snúast fyrst og fremst um mat , við útbúum allt saman , byrjum að borða klukkan sex , hættum um miðnætti og á meðan við borðum þá tölum við um það sem við ætlum að borða næsta dag . “ Hátíðirnar snúast þó líka um hefðir , samveru og það að skapa minningar . „ Þetta snýst þó ekki eingöngu um mat en við eigum dóttur og viljum upplifa og deila þessu sérstaka augnabliki með henni og fjölskyldunni okkar . Við reynum að viðhalda þessum hefðum . Á aðfangadag , áður en hún fer að sofa , setur hún skóna sína undir tréð , eða réttara sagt setjum við öll skóna okkar undir tréð . Fullorðnir bíða þá þangað til börnin sofna og þá setjum við allar gjafirnar undir tréð við hliðina á skónum , “ útskýrir Emilie . „ Á jóladag vöknum við snemma vegna þess að krakkarnir eru of spenntir til þess að sofa , móðir mín lagar kaffi og te , og við fylgjumst með börnunum opna gjafirnar . Síðar , eftir að við höfum útbúið hádegismatinn , fer faðir minn í vínkjallarann ( sem er undir húsinu , hálfgerður leynistaður ) , og sækir kampavín , hvítvín og rauðvín ( við þurfum vitaskuld mismunandi vín með hverri máltíð ) . Já , þetta snýst svo sannarlega um mat . Varðandi matinn , þá skilja foreldrar mínir ekki alveg hvers vegna við borðum svona lítið kjöt . Við erum ekki vegan eða grænmetisætur en við erum ekki sérstaklega hrifin af kjöti og erum að reyna að draga úr neyslu á dýraafurðum . Þau skilja þetta ekki alveg vegna þess að þau tilheyra annarri kynslóð sem trúði því að við gætum ekki lifað án kjöts . En það eru jól og við viljum að öllum líði vel svo að við þegjum bara , brosum , borðum og drekkum . “ Alúð við matargerð Emilie hefur vakið athygli fyrir vel heppnað bakkelsi án dýraafurða og því ekki úr vegi að spyrja hver galdurinn sé . „ Lykillinn á bak við bakstur án dýraafurða er að vera forvitinn og úrræðagóður . Eins og ég sagði þá er ég ekki vegan en ég elska að baka vegan bakkelsi , það er áskorun fyrir mig og þegar vel tekst til þá er það betra en hefðbundið bakkelsi . Það er safaríkara , endist lengur og er bara betra . Ég nota gjarnan eplamauk í stað eggja en eitt egg er um það bil 60 grömm svo að í stað eins eggs , set ég 60 grömm af eplamauki , “ segir Emilie . „ Hvað mjólkurvörur varðar , þá er það auðveldara vegna þess að náttúran gefur okkur svo mikið af jurtamjólk . Haframjólkin er í uppáhaldi hjá mér vegna þess að það eru svo margir sem eru með ofnæmi fyrir soja og hnetum . Fyrir skonsurnar , sem eru ekki jafn sætar , nota ég ólífuolíu í stað smjörs , ég bjó í Nice í fimmtán ár þar sem ólífuolía er notuð í allt . Ég held að ef þú vilt baka eða elda , hvort sem það er vegan eða ekki , þá skipti mestu máli að nálgast það af alúð , og hugsa til þeirra sem munu borða það . Við borðum vegna þess að við þurfum þess en líka vegna ánægju , að deila augnablikinu með öðrum . Og ef þú hugsar svoleiðis á meðan þú bakar er ég 99% viss um að útkoman verður góð . Stundum held ég fólk sem hafi gaman af því að baka og elda tjái þannig ást sína á fólki og trú á mannkynið . “ Kryddbrauðið hennar Emilie er ómótstæðilegt . FRÉTTABLAÐIÐ / SIGTRYGGUR Vegan kryddbrauð Þessi uppskrift er fyrir 30 x 11 cm kökuform 650 g hveiti 100 g hlynsíróp ( eða melassi ) 200 g púðursykur 2 msk. eða 30 ml eplaedik 2 tsk. eða 10 g matarsódi 1 tsk. eða 5 g lyftiduft 4 tsk. eða 10 g engifer 2 tsk. eða 5 g kanill 1 tsk. eða 2,5 g negull 1 tsk. eða 2,5 g múskat 1 tsk. eða 2,5 g kardimommur 2 tsk. eða 10 ml vanilluduft eða dropar Stillið ofninn á 170°C , spreyið kökuformið . Hitið vatnið næstum að 40°C og hrærið saman við hlynsíróp , eplaedik og vanillu . Blandið þurrefnum , hveiti , púðursykri , matarsóda , lyftidufti og kryddi saman í miðlungsstóra skál . Hrærið blautu innihaldsefnunum varfærnislega saman við þurrefnin með viðarsleif . Ekki hræra of mikið en óskaðu þér fyrir jólin og hugsaðu til þeirra sem munu njóta kökunnar . Settu blönduna í formið . Bakaðu í 45 mínútur ( hugsanlega aðeins lengur eða þar til tannstöngull kemur hreinn út . Taktu brauðið úr ofninum og leyfðu því að kólna í fimm mínútur . Taktu brauðið úr forminu , helltu yfir það smávegis sírópi og stráðu svo á það perlusykri . Njóttu með vinum , fjölskyldu eða ein / n yfir góðri jólamynd .